text: Kunstfond: Der bliver bygget grimt og billigt 
  26 marts 2013 kl. 07.18
  Mens kulturministeren kigger på arkitekturpolitikken, rettes der et skarpt angreb mod kommunernes byggelinje.
  Der er et arkitektonisk forfald i gang i Danmark. Det mener formanden for Statens Kunstfond, arkitekt Lars Juel Thiis, skriver Jyllands-Posten.
  En manglende national arkitekturpolitik får ifølge formanden kommunerne til at lokke virksomheder til ved at lade dem bygge billige og grimme ejendomme i stedet for at satse på kvalitet til glæde og gavn for fremtiden.
  Som skrækeksempel nævner Lars Juel Thiis motorvejsstrækningen på E45 mellem Vejle og Horsens.
  - Hedensted er nok det grimmeste sted i landet, siger han med henvisning til en række "billige betonkasser, som er smidt langs motorvejen".
  For at trække udviklingen i modsat retning udskriver Statens Kunstfond efter påske en arkitektkonkurrence.
  Den skal resultere i et idékatalog til inspiration for kulturminister Marianne Jelved (R), som i øjeblikket arbejder på at revidere den nationale arkitekturpolitik.
  Borgmester Martin Damm (V) fra Kalundborg er formand for teknik- og miljøudvalget i kommuneforeningen KL, og han er ikke begejstret for idéerne:
  - Der er meget smagsdommeri i det. Jeg har det ganske godt med, at de enkelte myndigheder selv kan bestemme, hvad der kan bygges, siger Martin Damm til Jyllands-Posten.
  